# ПРАТЕНИЧКО ПРАШАЊЕ

Од пратеникот Силвана Бонева, поставено меѓу

две седници на Собранието на Република Македонија,

на 19 мај 2009 година

Пратеничкото прашање гласи:

Во Фондот на ПИОМ - подрачна единица Струмица согласно Законот за пензиско и инвалидско осигурување заклучно со 2008 г. има евидентирано 2465 земјоделски осигуреници чие основно и главно занимање е вршење земјоделска дејност. Од направената анализа земајќи ја старосната граница како еден од условите за стекнување пензија, 64 години за мажи и 62 години возраст за жени, вкупниот број осигуреници кои би можеле да заминат во пензија во следните четири години би бил:

* Во 2009 година со старосна земјоделска пензија би се стекнале 101 осигуреник;
* Во 2010 година би се стекнале 99 осигуреници;
* Во 2011 година би се стекнале 97 осигуреници;
* Во 2012 година би се стекнале 92 осигуреници

Оваа бројка произлегува од датата на раѓањето на евидентираните инди­видуални земјоделци со додавање на моменталните услови за стекну­ва­ње право на старосна пензија.

Една од основните причини поради која индивидуалните земјоделци не ги плаќаат придонесите е целосното задолжување на заостанатиот долг за ПИО до денот на исполнувањето на условите за старосна пензија. Долгот изнесува од 150.000 денари до 400.000, во кој износ влегува главниот долг плус камата.

Втора причина поради која земјоделците не плаќаат придонеси е укину­ва­њето на член 203 од законот за ПИОМ кој гласеше:

**Член 203**

По денот на почетокот на примената на овој закон на индивидуалните земјоделци заради исполнување на условите за остварување право на старо­сна, инвалидска или семејна пензија, во стаж на осигурување им се смета и времето поминато во осигурување според Законот за старосното осигурување на земјоделците, ако придонесот за тоа осигурување е платен во време на важењето на тој закон.

Со примената на овој член во пензиски стаж им се сметаше и времето поминато во осигурување од 01.07.1978 до 31.12. 1988, а со бришењето на членот во пензиски стаж за остварување право на пензија им се смета вре­мето поминато во осигурување од 01.01.1989 до денот на поднесувањето на барањето или до денот на исполнувањето на условите, што значи дека еден индивидуален земјоделец ќе оствари право на пензија со плаќање на придо­несите на ПИО заклучно со 31.12.2003 година, а со постоењето на член 203 остваруваше пензија со плаќање на придонесите на ПИО до 31.12.1993 година.

Дополнителни 2000 земјоделци во Фондот за пензиско ќе се појават со новиот закон за интегрирано плаќање придонеси, односно во Фондот за ПИО се регистрирани 2300 индивидуални земјоделци, а во Фондот за здравство 4000 земјоделски осигуреници кои користат здравствена заштита како инди­видуални земјоделци.

Решенија за задолжување на Фондот за ПИОМ изготви и ги достави до земјоделските осигуреници за 2007 и 2008 година. Во текот на минатите 2007 и 2008 година по спроведената акција за задолжување констатирано е дека доставените решенија за задолжување на придонеси на ПИО земјоделците ги доживуваат како еден вид пресија од страна на Фондот, а не како законска обврска. секако, и степенот на нивната економска моќ придонесува решен­ија­та за задолжување на придонеси на ПИО да ги примаат со извесна доза на несериозност, така што одреден процент на осигуреници своето негодување го изразуваа преку одбивање на прием на решенија.

Според мислењето на земјоделците, основен проблем за ваквиот начин на однесување кон задолжувањето за ПИО е бришењето на членот 203 од Законот за пензиско и инвалидско осигурување согласно измените од 2007 година.

Свесна сум дека вака дадената анализа во одредени делови ќе се коси со постоечките законски прописи од законите за пензиско и инвалидско осигу­ру­вање и социјално осигурување, како и стратегијата за проектирање на буџе­тот во фондот на ПИОМ, но под секојдневниот притисок од земјоделските осигуреници должна сум да ги пренесам нивните размислувања, предлози и сугестии до надлежните институции.

Во 2008 год. по истиот основ од 68 Решенија за задолжување само 28 земјоделски осигуреници имаат платено придонеси од ПИО.

Од горенаведеното произлегува дека наплатата на придонеси од ПИО од земјоделските осигуреници е незадоволителна и блокирана. Како основна причина, покрај укинувањето на член 203 со измените на законот за ПИО, се посочува и укунувањето на институтот ДОКУП НА СТАЖ заради исполнување на минимални услови за остварување на право на пензија, кој се применуваше до 31.12.1993 година согласно Законот за ПИО.

За надминување и разрешување на овие проблеми на земјоделските осигуреници, за заштита на нивните права, од нивна страна се појавија низа реакции во форма на барања, мислења и сугестии.

По направените анализи и синтетизирање на нивните мислења, предлози и сугестии, нивните барања може да се насочат во неколку правци:

1. Враќање на член 203 преку измени и дополнувања на Законот за ПИО (признавање на укунатиот стаж на осигурување стекнат согласно Законот за старосно осигурување од 01.07.1978 до 31.12.1988 год. што служеше како дополнување на остварениот стаж согласно Законот за ПИО, за стекнување услов од минимум 15 години стаж на осигурување и стекнување право на пензија).
2. Да се изнајдат законски можности и решенија да им се дозволи да извршат доплата на заостанатиот долг за ПИО за онолку време колку што им недостасува за исполнување на условот од најмалку 15 години платен придонес за ПИО за остварување позитивно право за ПИО, што значи враќање на институтот докуп стаж.
3. Со оглед дека фактичката економска состојба во која се наоѓаат земјоделците е незадоволителна и не се во можност да го платат одеднаш целокупниот заостанат придонес за ПИО, да им се дозволи доплатата на придонес до 15 години стаж да се прави преку задолжување за вкупно заостанатиот долг од придонеси за ПИО, а исплатата на долгот да се врши од пензиите со кои би се стекнале, се до конечната исплата на долгот.
4. Да им се овозможи остварување позитивно право за ПИО или за толку години колку што имаат платено придонеси за ПИО.
5. Да им се овозможи преку законско решение заостанатиот долг од ПИО да го подмират со дисконт како што се случи во 1997 година.
6. Доколку горенаведените предлози не се изводливи, нивните барања се насочени кон тоа да им се врати во капитализирана форма досега­шниот износ на платен придонес за ПИО, инструмент кој функционира и се применува во останатите држави.

Моето прашање гласи: дали Владата на Република Македонија има некоја стратегија и дали планира некоја конкретна мерка за решавање на овој проблем со кој се соочуваат земјоделците, а воедно и Фондот за ПИОМ?

Прашањето го поставувам до Владата на Република Македонија.